b'\n_START_ARTICLE_\nGarvesumak\n_START_SECTION_\nBeskrivelse\n_START_PARAGRAPH_\nBarken er f\xc3\xb8rst lysegr\xc3\xb8n, men n\xc3\xa6sten d\xc3\xa6kket af r\xc3\xb8dlige h\xc3\xa5r. Senere bliver den gr\xc3\xa5brun, og meget gamle grene og stammer kan f\xc3\xa5 en opspr\xc3\xa6kkende bark. Knopperne er spredtstillede og sm\xc3\xa5. _NEWLINE_Bladene er uligefinnede med \xc3\xa6gformede sm\xc3\xa5blade, der har groft takket rand. Oversiden er gr\xc3\xa5gr\xc3\xb8n og spredt h\xc3\xa5ret, mens undersiden er lidt lysere og mere t\xc3\xa6t beh\xc3\xa5ret. Blomstringen sker i maj-juli, hvor man kan se de sm\xc3\xa5, gullligt-hvide blomster sidde samlet i t\xc3\xa6tte aks, der tilsammen danner endestillede klaser. Frugterne er m\xc3\xb8rkt r\xc3\xb8dbrune og t\xc3\xa6t d\xc3\xa6kket af h\xc3\xa5r._NEWLINE_Rodnettet er dybtg\xc3\xa5ende og vidt udbredt. _NEWLINE_H\xc3\xb8jde x bredde og \xc3\xa5rlig tilv\xc3\xa6kst: 3,0 x 2,5 m (30 x 25 cm/\xc3\xa5r).\n_START_SECTION_\nHjemsted\n_START_PARAGRAPH_\nGarvesumak findes i gruset, veldr\xc3\xa6net maki p\xc3\xa5 Sicilien, i Gr\xc3\xa6kenland og Tyrkiet, i andre dele af Mellem\xc3\xb8sten og i Centralasien. _NEWLINE_Hatila-dalens nationalpark er 24,4 km lang og n\xc3\xa5r fra \xc3\x87oruh-flodens leje (170 m.o.h.) til Mount Kurt (3224 m.o.h.). Den har en bredde p\xc3\xa5 14,3 km, regnet fra Alacada\xc4\x9d (2844 m) til Mount Ke\xc3\xa7i (2047 m). Det unders\xc3\xb8gte omr\xc3\xa5de omfatter et afgr\xc3\xa6nset afvandingsomr\xc3\xa5de, som har h\xc3\xb8jdeforskelle p\xc3\xa5 ca. 3.000 m inden for ca. 25.000 ha. Omr\xc3\xa5det har fastlandsklima med nedb\xc3\xb8r i form af vinterregn eller -sne. Her vokser arten sammen med bl.a. Acer divergens (en endemisk art af l\xc3\xb8n), almindelig figen, almindelig parykbusk, Capparis ovata (en art af kapers-sl\xc3\xa6gten), Ephedra major (en art af ledris), granat\xc3\xa6ble, gr\xc3\xa6sk jordb\xc3\xa6rtr\xc3\xa6, orientalsk platan og Tamarix tetrandra (en art af tamarisk).\n_START_SECTION_\nAnvendelse\n_START_PARAGRAPH_\nDen t\xc3\xb8rrede, formalede frugt af garvesumak anvendes som krydderi i alle de mellem\xc3\xb8stlige lande. Det er et r\xc3\xb8dligt pulver, der smager syrligt, og som kan bruges i stedet for citron. Det er is\xc3\xa6r retter som spidstegt k\xc3\xb8d, grydestegt fjerkr\xc3\xa6 og lignende, der krydres med dette pulver._NEWLINE_Bladene indeholder tannin og har v\xc3\xa6ret brugt til garvning, hvilket har givet planten dens danske navn.'